ઘણા તો પોતાનું મોઢું જાણે ‘કચરાનો ડબ્બો’ હોય એમ મોઢામાં ભેળસેળિયો ખોરાક કે ફાકી-ગુટકા-મસાલા વગેરે ઓરતા રહે છે ને પછી પાછા એ વધુ મેલા થયેલા કચરાનો બેશરમીથી જાહેર સ્થળોએ નિકાલ કરી, એને થૂંકી માનવજાત ને પર્યાવરણને વધુ પ્રદૂષિત કરે છે. માણસો અને ઝેરી વાયુ ઓકતા કારખાના પોતાનો કચરો નદી-સાગરમાં ઠાલવી એને અપવિત્ર કરે છે, વિનાશ આદરે છે ને છતાં એને ‘વિકાસ કર્યો’ કે ‘પવિત્ર થઈ ગયા’ એવું માને-મનાવે છે ! કચરાની દુર્ગંધ દ્વારા કચરો આવા લોકોને (નાક હોય તો) સાચી વાત સમજાવે છે. પગ પર હાથે કરીને કૂહાડી ચલાવી પોતાનું જ અહિત ન કરવાની સકારાત્મક શીખ આપે છે. એટલે જીવતરનો મેલ સતત કાઢતા રહેવાના પ્રયાસ મેલવા નહીં એવું સમજાવતા કચરાજીને શત શત વંદન.